Nettali 7: Nit kii am na fit
SUUF si mu ngi gën a bare nit. Ñu ci ëpp, ñu ngi mel ni Kayin. Dañuy def lu bon. Waaye am na ku melul ni ñoom. Kooku, Enog la tudd. Ku am fit la. Ñi ko wër ñépp, lu bon rekk lañuy def. Waaye Enog moom, dafay topp Yàlla rekk.
Ndax xam nga lu tax nit ñi doon def lu bon rekk ? Seetal lii : Aadama ak Awa, lekk nañu doomu garab bi leen Yàlla tere woon. Waaye kan moo leen xiir ci déggadi Yàlla ? Malaaka bu bon la woon. Biibël bi dafa ko tudde Seytaane. Mu ngi def lépp ngir nit ñépp bon.
Benn bés, Yàlla digal na Enog mu wax nit ñi li nga xam ne bëgguñu ko dégg. Lii la leen waroon a wax : ‘ Yàlla dina alag ñu bon ñépp. ’ Mën nañu xalaat ne nit ñi meroon nañu lool bi ñu déggee loolu. Xéyna sax jéem nañu rey Enog. Kon dafa waroon a am fit ngir wax leen li Yàlla bëggoon a def noonu.
Yàlla bàyyiwul Enog mu yàgg ci nit ñooñu. Enog, 365 at rekk la dund. Lu tax ñu nee “ rekk ” ? Ndaxte ca jamano jooja, nit ñi dañu gënoon a am doole te dañu doon dund lu gën a yàgg. Doomu Enog, Matusala, bi mu gaañoo, 969 at la amoon !
Ginnaaw bi Enog gaañoo, nit ñi dañu doon gën a bon rekk. Biibël bi nee na lu bon rekk lañu doon xalaat te suuf si feesoon na ak ay nit ñu soxor lool.
Ndax xam nga lu tax coono yooyu yépp amoon ca jamano jooja ? Dafa amoon lu bees lu Seytaane defoon ngir xiir nit ñi ci lu bon. Nañu seet loolu ci nettali bii di topp.
Njàlbéen ga 5:21-24, 27; 6:5; Yawut ya 11:5; Yudd 14, 15.
Laaj yi
- Enog, lu mu wuute woon ak yeneen nit ñi ?
- Ci jamano Enog, lu tax nit ñi doon def lu bon rekk ?
- Yan yëf yu bon la nit ñi doon def ? (Xoolal li ñuy wone fii.)
- Lu tax Enog waroon a am fit ?
- Ca jamano jooja, ñaata at la nit ñi doon dund, waaye ñaata at la Enog dund ?
- Lu xewoon ginnaaw bi Enog gaañoo ?
Leneen li ñu mën a laaj
- Jàngal Njàlbéen ga 5:21-24, 27
Naka la diggante Enog ak Yexowa meloon (Njàl. 5:24) ?
Ci li Biibël bi wax, ban nit moo gën a gudd fan ci àddina, te ñaata at la amoon bi mu gaañoo (Njàl. 5:27) ?
- Jàngal Njàlbéen ga 6:5
Ginnaaw bi Enog gaañoo, ba fan la lu bon tollu woon ci àddina si, te ndax ñu ngi gis lu mel noonu ci suñu jamano tey (2 Tim. 3:13) ?
- Jàngal Yawut ya 11:5.
Lan la Yàlla gis ci Enog te mu neex ko lool, te lan la Yàlla def Enog ndax loolu (Njàl. 5:22) ?
- Jàngal Yudd 14, 15.
Tey, bu karceen yi di yégle xeexu Armagedon bi di am ëllëg, naka lañu mënee roy fit bi Enog amoon (2 Tim. 4:2; Yaw. 13:6) ?
wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn